Diari Oficial de la Generalitat Valenciana


Sumari del DOGV 2280, del 02-06-1994 (1994/831612)

ORDRE de 25 de maig de 1994, de la Conselleria d'Educació i Ciència, per la qual es convoca un curs d'especialització en educació musical, adreçat al personal docent que presta serveis en col.legis públics, escoles llar i centres d'Educació Primària privats concertats, de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/25/(1)/dof/vci/html**

### Dades del document

Número de DOGV
:   2280

Data del DOGV
:   02-06-1994

Secció del DOGV
:   DISPOSICIONS GENERALS

Número del document
:   1994/831612


Data del document
:   25-05-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 25 de maig de 1994, de la Conselleria d'Educació i Ciència, per la qual es convoca un curs d'especialització en educació musical, adreçat al personal docent que presta serveis en col·legis públics, escoles llar i centres d'Educació Primària privats concertats, de la Comunitat Valenciana. [94/3658]  
La Llei Orgànica d'Ordenació General del Sistema Educatiu (LOGSE) estableix (art. 14) que les llengües estrangeres, l'educació física i l'educació artística constitueixen tres de les àrees obligatòries, de caràcter global i integrador, a través de les quals s'organitza l'Educació Primària. Igualment ordena (art. 16) que l'educació musical, l'educació física i els idiomes estrangers seran impartits per mestres amb l'especialització corresponent.   
El Reial Decret 895/1989 (modificat pel Decret 1664/1991) en l'article 17 estableix que per a impartir aquests ensenyaments es requerirà un certificat de l'habilitació corresponent, la qual podrà obtenir-se, entre d'altres, mitjançant la superació de cursos d'especialització convocats pel MEC o per la comunitat autònoma, i se n'exigirà, en aquest segon cas, l'homologació del Ministeri. En aquest sentit, i concretament pel que fa a l'educació musical, a l'empara de l'autorització del susdit decret (paràgraf 2n. de l'article 8), l'ordre de 21 de febrer de 1992 (DOVG de 16 de març) en l'apartat primer 1, estableix el lloc de treball d'Educació General Bàsica, educació musical, als centres públics d'Educació General Bàsica dependents de la Conselleria de Cultura, Educació i Ciència de la Generalitat Valenciana.  
La qual cosa planteja la necessitat de promoure la realització de cursos de formació científica i didàctica per tal de facilitar l'assoliment de la condició d'especialistes d'educació musical al professorat en activitat que presta els seus serveis en centres de la Comunitat Valenciana.   
Per això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià  
ORDENE:  
Primer. Convocatòria i destinataris  
Convocar un curs d'especialització en educació musical-primària. Aquest curs va dirigit al personal docent que presta serveis en centres d'Educació Primària de la Comunitat Valenciana:   
a) funcionaris de carrera o en pràctiques del cos de mestres si els presten en col·legis públics o escoles llar;   
b) contractats indefinits si els presten en centres privats concertats.  
Segon. Característiques del curs  
L'organització i la realització d'aquest curs anirà a càrrec de la Direcció General d'Ordenació i Innovació Educativa, mitjançant el seu Servei de Formació del Professorat.  
Aquest curs d'especialització, en haver estat homologat pel Ministeri d'Educació i Ciència, habilitarà els funcionaris de carrera del cos de mestres per a ocupar el lloc de treball en l'especialitat de Música de l'Educació Primària, segons allò que estableix el Reial Decret 895/1989, de 14 de juliol (BOE 20 juliol 1989).  
El curs tindrà un màxim de 35 i un mínim de 20 membres. Fins al 25% del total de participants podrà ser personal docent de centres privats concertats.  
La durada del curs és de 700 hores, de les quals 400 seràn lectives i les 300 restants es dedicaran al treball de seminaris, a les pràctiques docents i l'elaboració de la memòria.   
El curs s'estructura en:  
a) fases intensives: durant els mesos de juliol i setembre i en jornades monogràfiques al llarg del curs. Quant als col·legis públics, l'administració educativa es compromet a estudiar les mesures, amb l'equip directiu i el consell escolar de cada centre, per tal de possibilitar al professorat seleccionat les assistències al curs d'especialització durant la segona quinzena de setembre.  
b) fase extensiva: en els mesos d'octubre a juny, i comprén:  
- pràctiques docents impartides en el centre de cada participant, dins l'horari lectiu.  
- una sessió setmanal de treball en seminari, per a la qual cosa el professorat disposarà d'una vesprada setmanal. Les direccions dels centres respectius, a l'hora de confeccionar els horaris, adoptaran les mesures de flexibilitat oportunes a aquest efecte.   
La fase extensiva es realitzarà per zones segons la procedència dels participants, i es distribuiran els membres participants en grups reduïts.  
Tercer. Calendari i continguts del curs  
El curs es farà de juliol de 1994 a setembre de 1995, en les fases següents:  
Fase A intensiva 1994: sessions lectives (200 hores) i treball de seminari (30 hores). Calendari: juliol 11-15, 18-22; setembre 5-9, 12-16, 19-23, 26-30.  
Complement de les sessions lectives són els dos cursets monogràfics sobre les aportacions de pedagogs del s. XX a l'educació musical. Es desenrotllaran en dos estatges, de divendres a dilluns, ambdós inclosos, comprenent un total de 50 hores.  
Fase B extensiva 1994-95: període d'octubre a juny, que comprén:  
a) Activitats dirigides i treball de seminari a raó d'una sessió setmanal de 2h 30min, amb un total de 43 hores, dedicades a l'aprofundiment dels continguts del curs i a l'elaboració de materials curriculars que s'utilitzaran en les pràctiques a l'aula.  
b) Pràctiques docents. Estan plantejades sota dues modalitats: unes desenrotllades amb l'assessorament d'especialistes ja habilitats, amb un total de 18 hores. Altres realitzades en el centre on presta serveis cada participant, a raó de dos períodes setmanals d'octubre a juny, amb un total de 62 hores. En ambdós casos les pràctiques es realitzaran en els tres cicles de primària.   
Fase C intensiva 1995: sessions lectives (200 hores) i treball de seminari (30 hores).  
Calendari: juny 26-30; juliol 3-7, 10-14, 17-21; setembre 4-8, 11-15, 18-22, 25-30. Aquesta fase comprén la presentació de la memòria individual del curs, per la qual es computa un total de 67 hores, i inclourà l'elaboració:  
a) D'una programació didàctica d'educació musical d'un cicle o el desplegament curricular d'un bloc de contingut, i   
b) d'algunes unitats didàctiques experimentades en classe amb els alumnes.  
Els continguts científics i didàctics de l'educació musical de les fases intensives i dels cursos monogràfics es plantegen d'una manera teòrico-pràctica i s'agrupen en els blocs que figuren tot seguit:  
- L'educació musical en el currículum de primària  
- Educació auditiva   
- Música-moviment  
- Educació vocal i cant   
- Direcció coral  
- Anàlisi musical   
- Pràctica de l'harmonització  
- Conjunt instrumental   
- Didàctica del llenguatge musical  
- Audició musical activa  
L'avaluació dels participants al curs es realitzarà mitjançant qualificacions en cada mòdul de programació en cadascuna de les fases. Es tindrà en compte tant l'assimilació dels continguts com les aptituds acreditades en la realització de les pràctiques docents. Aquesta informació quedarà recollida en les actes-informes elaborades per cada professor del curs. La presentació de la memòria és un requisit a l'hora de l'avaluació i de la certificació final.  
Quart. Finançament del curs  
Per al finançament d'aquest curs d'especialització es reserva una quantitat màxima de 3.500.000 pessetes a càrrec del capítol 2 del programa 30.68.823.86 de l'exercici de l'any 1994 i de les aplicacions pressupostàries que determine la naturalesa de la despesa. Quant a les despeses produïdes en l'any 1995, s'aplicaran a càrrec del mateix capítol i programa de l'exercici de l'any 1995, segons el que determine la llei de pressupostos de l'esmentat exercici.  
Cinqué. Condicions de participació  
a) Per a participar en el curs cal:  
- ser professor d'Educació Primària o, en el cas dels professors de música de centres privats concertats que no ho són, ser titulat de conservatori;  
- no estar en possessió de l'habilitació corresponent;  
- trobar-se en activitat en centres de la Comunitat Valenciana;  
- ser funcionari de carrera o en pràctiques del cos de mestres prestant serveis en centres públics o escoles llar, o tenir contracte laboral indefinit si els serveis es presten en centres privats concertats.  
b) El professorat seleccionat ha d'assistir a la totalitat de les sessions de formació i ha de realitzar totes les activitats del curs. En cas de ser-hi baixa, llevat que siga per força major degudament justificada, no es podrà participar en cursos d'especialització convocats per la Conselleria d'Educació i Ciència en el termini de tres anys.  
c) La matrícula als cursos serà gratuïta.  
d) Durant les fases intensives l'organització del curs oferta l'allotjament i la manutenció gratuïts.  
e) El professorat seleccionat pot acollir-se a la convocatòria anual específica d'ajudes econòmiques individuals per a activitats de formació en la modalitat A que publica la Conselleria d'Educació i Ciència (Ordre de 7.3.94, DOGV de 24.3.94). Pel que fa a les fases intensives, sols es podran sol·licitar ajudes per als desplaçaments d'anada i tornada a la seu del curs, per una sola vegada cada setmana. No es computaran les despeses produïdes per l'allotjament i la manutenció, per tal com les ofereix l'organització del curs.  
Sisé. Documentació  
Les sol·licituds es realitzaran mitjançant instància, segons el model de l'annex II. A la sol·licitud es requereix adjuntar la documentació següent:  
1. Escrit de la direcció del centre escolar on es faça constar:  
a) Que el professorat seleccionat impartirà l'educació musical a raó de dos períodes setmanals d'un hora de durada cadascun, com a pràctiques docents del curs d'especialització.   
b) Que es tindrà en compte, a l'hora de confeccionar els horaris, la compatibilitat de l'horari lectiu del professor seleccionat amb les activitats del curs d'especialització.  
2. El professorat de centres privats ha de presentar una fotocòpia del contracte indefinit com a docent.  
3. El professorat que gaudeix o té previst de gaudir de llicència per estudis coincidint amb les fases del curs, cal que presente un certificat de la direcció del centre que l'autoritze a realitzar les pràctiques docents en el susdit centre i en què es comprometa a certificar sobre el seu compliment.  
4. Certificat actualitzat de les pròpies habilitacions emés per la direcció territorial d'Educació.  
Seté. Termini i lloc de presentació de la documentació  
Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa.  
La presentació de les sol·licituds i la documentació es realitzarà al Registre General de la Conselleria d'Educació i Ciència o al de les direccions territorials d'Educació, als centres d'Informació, Iniciatives i Reclamacions de la Generalitat Valenciana, o a les oficines de Correus, sempre que es presente en sobre obert, per a ser datada i segellada pel funcionari de Correus abans de certificar-ho, o mitjançant qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini de presentació serà de 20 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
Vuité. Comissió de selecció  
La selecció de les sol·licituds la realitzarà una comissió constituïda pels membres següents:  
- El cap del Servei de Formació del Professorat o la persona en qui delegue, que hi actuarà com a president.  
- La cap del Servei d'Ordenació Acadèmica o la persona en qui delegue.  
- Un inspector o inspectora d'educació, designat pel director general d'Ordenació i Innovació Educativa.  
- Un tècnic del Servei de Formació del Professorat designat pel director general d'Ordenació i Innovació Educativa, que hi actuarà com a secretari de la comissió  
- Un especialista en educació musical, designat pel director general d'Ordenació i Innovació Educativa.  
A les reunions de la comissió seleccionadora, podrà assistir-hi, amb veu però sense vot, un representant de cadascun dels sindicats que formen part de la mesa sindical sectorial d'educació.  
La comissió tindrà facultats per a resoldre tots el dubtes que apareguen en la interpretació de les bases, i la possibilitat d'entrevistar els sol·licitants si ho estima oportú, ajustant les seues actuacions al que es disposa en els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
La comissió podrà disposar la constitució de subcomissions especialitzades, tan sols a l'efecte de col·laborar en la valoració dels mèrits dels candidats.  
Nové. Selecció dels participants  
El procés de selecció consta de dues fases:   
Fase A. Lloc de realització: CEP de València, carrer de Juan de Garay, 25.  
Contingut: prova pràctica d'aptitud vocal i de coneixements musicals.   
Aquesta prova constarà de dues parts que realitzaran, cada candidat, de manera consecutiva en el mateix dia:  
1a. Amb caràcter eliminatori. Continguts:   
a) Cantar una cançó de lliure elecció. Vocalitzacions.  
b) Lectura a primera vista, rítmica i melòdica.  
c) Dictat musical, a una i a dues veus.  
2a. Amb caràcter no eliminatori: es valorarà el grau de coneixement d'algun instrument musical, acreditat mitjançant la interpretació d'un exemple musical de lliure elecció, d'acord amb la dificultat de l'obra elegida i de la qualitat de la interpretació.  
La realització d'aquesta fase es durà a terme amb membres de l'equip docent del curs.  
Per a superar aquesta fase cal assolir la qualificació d'apte.  
Fase B. El personal que supere la fase A serà valorat per la comissió de selecció, d'acord amb el barem indicat en l'apartat 11. En primer lloc s'estudiarà la documentació presentada pels funcionaris de carrera o en pràctiques del cos de mestres que presten serveis en centres públics (d'infantil, de primària o d'EPA). En segon lloc la del personal docent de centres privats concertats.  
Entre els que superen aquesta prova selectiva es tindran en compte en primer lloc les sol·licituds del professorat que es trobe en les circumstàncies que es detallen a continuació, seguint l'ordre de prioritat en el qual s'esmenten:  
1r., el professorat que està adscrit a un lloc de treball per al qual no està habilitat.  
2n., el professorat al qual se li ha suprimit el seu lloc de treball i que té la possibilitat d'ocupar un lloc vacant d'educació musical en el seu centre si obté l'especialització corresponent.  
3r., el professorat al qual se li ha suprimit el seu lloc de treball.  
4t., el professorat amb destinació definitiva a un centre en el qual no hi ha suficient nombre d'habilitats en educació musical.  
Efectuada la prova i avaluada la documentació, la comissió de selecció elaborarà la llista provisional dels seleccionats al curs d'especialització o confirmarà l'anul·lació quan no s'assolesca el mínim de 20 membres establert en la convocatòria.  
La relació provisional dels seleccionats es farà pública al tauler d'anuncis de la Conselleria d'Educació i Ciència, en les direccions territorials d'Educació, i en els centres de professors. Hi haurà un termini de cinc dies naturals per a reclamar davant la comissió de selecció. Aquestes reclamacions es presentaran al Registre General de la Conselleria d'Educació i Ciència o a les direccions territorials d'Educació.  
Transcorregut aquest termini, una vegada estudiades i, si s'escau, ateses les reclamacions, la Direcció General d'Ordenació i Innovació Educativa resoldrà aquesta convocatòria i publicarà la relació definitiva del professorat seleccionat en el Diari Oficial de la Generalitat Valenciana.  
Deu. Certificats  
L'avaluació final s'expressarà en termes d'apte o no apte. Per tal d'assolir l'aptitud cal haver participat almenys en el 85% de les activitats programades per a cada fase.  
El professorat que supere el curs d'especialització amb la qualificació d'apte, obtindrà el diploma d'especialista en educació musical. La Conselleria d'Educació i Ciència expedirà el diploma del curs i realitzarà els tràmits necessaris per a l'homologació d'aquest diploma pel Ministeri d'Educació i Ciència.  
Onze. Barem per a la documentació presentada  
1r. Per estudis musicals:  
- Per cada curs de solfeig aprovat oficialment: 1 punt.  
- Per cada curs aprovat d'instrument o de cant: 1 punt.  
2n. Per altres estudis musicals:  
- Per cada curs de Música a l'Escola amb aptitud: 0,6 punts.  
- Per altres cursos de formació musical (pedagogia musical, direcció, cant, etc.) la participació als quals acredite haver superat una prova de selecció prèvia o una prova final de coneixements. Per cada 10 hores: 0,1 punts. Màxim 1,4 punts.   
3r. Per l'experiència docent musical reglada:  
- Dins l'horari lectiu escolar: 0,4 punts/any, màxim 1,2 punts.  
- Com a activitat complementària: 0,2 punts/any,màxim 0,8 punts.  
Els mèrits acadèmics, professionals o de qualsevol tipus relacionats amb aquesta convocatòria es justificaran mitjançant les certificacions corresponents.   
Dotze. Resolució  
El termini màxim per a resoldre les sol·licituds que formulen els interessats serà de tres mesos. Si no s'hi dicta resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
DISPOSICIONS FINALS  
Primera  
Per a fer possible un desplegament correcte i una adequada execució d'aquesta ordre, es faculta la Direcció General d'Ordenació i Innovació Educativa perquè dicte les disposicions adients per a la seua aplicació.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 25 de maig de 1994  
El conseller d'Educació i Ciència,  
JOAN ROMERO GONZÁLEZ


Còpia Permalink ELI